**Amintire**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unde ești astăzi nu știu.

Vulturii treceau prin Dumnezeu deasupra noastră.

Alunec în amintire, e-așa de mult de-atunci.

Pe culmile vechi unde soarele iese din pământ

privirile tale erau albastre și-nalte de tot.

Zvon legendar se ridică din brazi.

Ochi atotințelegător era iezerul sfânt.

În mine se mai vorbește și astăzi despre tine.

Din gene, ape moarte mi se preling.

Ar trebui să tai iarba,

ar trebui să tai iarba pe unde-ai trecut.

Cu coasa tăgăduirei pe umăr

în cea din urmă tristețe mă-ncing.